IGNALINOS RAJONO SAVIVALDYBĖS TARYBA

SPRENDIMAS

DĖL PREKYBOS IR PASLAUGŲ TEIKIMO IGNALINOS RAJONO SAVIVALDYBĖS VIEŠOSIOSE VIETOSE TVARKOS APRAŠO PATVIRTINIMO

2019 m. lapkričio 27 d. Nr. T-

Ignalina

Vadovaudamasi Lietuvos Respublikos vietos savivaldos įstatymo 6 straipsnio 37 punktu, 16 straipsnio 2 dalies 36 punktu, 18 straipsnio 1 dalimi, Lietuvos Respublikos paslaugų įstatymo 6 straipsniu, atsižvelgdama į Lietuvos Respublikos žemės ūkio ministro 2009 m. gegužės 15 d. įsakymo Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“ 2 punktą ir Sutikimų statyti nesudėtingus statinius valstybinėje žemėje, kurioje nesuformuoti žemės sklypai, išdavimo taisyklių, patvirtintų Nacionalinės žemės tarnybos prie Žemės ūkio ministerijos direktoriaus 2019 m. gegužės 15 d. įsakymu Nr. 1P-131-(1.3 E.) „Dėl Nacionalinės žemės tarnybos prie Žemės ūkio ministerijos direktoriaus 2018 m. gegužės 16 d. įsakymo Nr. 1P-238-(1.3 E.) „Dėl Sutikimų statyti nesudėtingus statinius valstybinėje žemėje, kurioje nesuformuoti žemės sklypai, išdavimo taisyklių patvirtinimo“ pakeitimo“, 6.2 papunktį, Ignalinos rajono savivaldybės taryba n u s p r e n d ž i a:

1. Patvirtinti Prekybos ir paslaugų teikimo Ignalinos rajono savivaldybės viešosiose vietose tvarkos aprašą (pridedama).

2. Pripažinti netekusiu galios Ignalinos rajono savivaldybės tarybos 2012 m. gruodžio 20 d. sprendimą Nr. T-211 „Dėl Prekybos ir paslaugų teikimo Ignalinos rajono savivaldybės viešosiose vietose tvarkos aprašo patvirtinimo“.

3. Paskelbti šį sprendimą Teisės aktų registre ir Ignalinos rajono savivaldybės interneto svetainėje www.ignalina.lt.

Savivaldybės meras Justas Rasikas

PATVIRTINTA

Ignalinos rajono savivaldybės

tarybos 2019 m. lapkričio 27 d.

sprendimu Nr. T-

PREKYBOS IR PASLAUGŲ TEIKIMO IGNALINOS RAJONO SAVIVALDYBĖS VIEŠOSIOSE VIETOSE TVARKOS APRAŠAS

I SKYRIUS

BENDROSIOS NUOSTATOS

1. Prekybos ir paslaugų teikimo Ignalinos rajono savivaldybės viešosiose vietose tvarkos aprašas (toliau – aprašas) reglamentuoja prekybą ir paslaugų teikimą Ignalinos rajono savivaldybės tarybos (toliau – savivaldybės taryba) nustatytose viešosiose vietose.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos paslaugų įstatymu, Mažmeninės prekybos taisyklėmis, patvirtintomis Lietuvos Respublikos Vyriausybės 2001 m. birželio 11 d. nutarimu Nr. 697 „Dėl Mažmeninės prekybos taisyklių patvirtinimo“, Lietuvos Respublikos žemės ūkio ministro 2009 m. gegužės 15 d. įsakymu Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“, Nacionalinės žemės tarnybos prie Žemės ūkio ministerijos direktoriaus 2019 m. gegužės 15 d. įsakymu Nr. 1P-131-(1.3 E.) „Dėl Nacionalinės žemės tarnybos prie Žemės ūkio ministerijos direktoriaus 2018 m. gegužės 16 d. įsakymo Nr. 1P-238-(1.3 E.) „Dėl Sutikimų statyti nesudėtingus statinius valstybinėje žemėje, kurioje nesuformuoti žemės sklypai, išdavimo taisyklių patvirtinimo“ pakeitimo“.

3. Prekiauti ir teikti paslaugas galima:

3.1. savivaldybės tarybos sprendimais patvirtintose viešosiose vietose;

3.2. renginių metu jų organizavimo vietose, nustatytose Renginių organizavimo Ignalinos rajono savivaldybės viešosiose vietose taisyklėse.

4. Aprašas galioja Ignalinos rajono savivaldybės teritorijoje ir jo privalo laikytis visi juridiniai ir fiziniai asmenys, įstatymų nustatyta tvarka įregistravę savo veiklą ar turintys teisę prekiauti be verslo liudijimo ir norintys prekiauti ar teikti paslaugas viešosiose vietose.

5. Aprašas nereglamentuoja prekybos ir paslaugų teikimo turgavietėse (prekyvietėse).

6. Apraše nustatyta tvarka netaikoma asmenims, prekiaujantiems nuosavybės teise priklausančioje ar nuomojamoje teritorijoje.

7. Apraše vartojamos sąvokos:

7.1. Viešoji vieta – savivaldybės teritorijoje esantys savivaldybės nuosavybės, patikėjimo ar panaudos teise valdomi žemės sklypai bei laisva valstybinė žemė, kurioje nesuformuoti žemės sklypai, ir kur prekyba ir paslaugų teikimas numatytas savivaldybės tarybos sprendimais.

7.2. Prekyba – ūkinė komercinė veikla, susijusi su prekių pirkimu, pardavimu ir vartojimu viešosiose vietose.

7.3. Pardavėjas – asmuo (juridiniai asmenys, verslo liudijimą ar individualios veiklos pažymą įsigiję fiziniai asmenys, taip pat fiziniai asmenys, teisės aktų nustatyta tvarka turintys teisę prekiauti be verslo liudijimo), kuris verčiasi mažmenine prekyba viešosiose vietose.

7.4. Paslauga – ūkinė komercinė veikla, susijusi su paslaugų (aptarnavimo) teikimu viešosiose vietose.

7.5. Paslaugų teikėjas – asmuo, Lietuvos Respublikos teisės aktų nustatyta tvarka įregistravęs veiklą ar turintis teisę vykdyti veiklą be verslo liudijimo ir teikiantis paslaugas viešosiose vietose.

7.6. Savos gamybos žemės ūkio ir maisto produktai – savo ūkyje išauginti, apdoroti, pagaminti ar perdirbti augalininkystės, gyvulininkystės, paukštininkystės, žvėrininkystės, bitininkystės ir žuvininkystės produktai, taip pat savo ūkyje išauginti ekologiški, išskirtinės kokybės žemės ūkio ir maisto produktai, jūrų ar vidaus vandenyse sugautos žuvys, iš jų pagaminti gaminiai, miško uogos, arbatžolės, prieskoniai, vaistažolės, grybai, skirti žmonių mitybai.

7.7. Prekybos ir paslaugų teikimo įrenginiai – tai nestacionarūs (kilnojami) įrenginiai (prekystaliai, vežimėliai, prekybinės palapinės, skėčiai ir pan.), taip pat prekybai ar paslaugų teikimui pritaikytos transporto priemonės bei automobilinės priekabos.

7.8. Nesudėtingas atrakcionas – tai pramoginis įrenginys, nepriskiriamas potencialiai pavojingiems įrenginiams (bevariklės transporto priemonės, pramoginės transporto priemonės, batutai, pripučiami atrakcionai, žaidimų aikštelės ir kt.).

7.9. Laikinas statinys – kioskas (prekybai ir paslaugų teikimui skirtas lengvų konstrukcijų statinys, kur prekyba ir paslaugų teikimas vykdomas per atidaromą langą), paviljonas (prekybai ir paslaugų teikimui skirtas lengvų konstrukcijų statinys, kur prekyba ir paslaugų teikimas vykdomas statinio viduje), lauko kavinė (viešo maitinimo paslaugos teikimui skirtas lengvų konstrukcijų statinys, kur viešo maitinimo paslauga teikiama statinio viduje ir greta statinio atvirame lauke). Laikini statiniai Nekilnojamojo turto registre neregistruojami.

7.10. Konkursas – savivaldybės administracijos organizuojamas konkursas siekiant nustatyti fizinius ir juridinius asmenis, kurie pagal konkurso rezultatus įgyja teisę laikinuose statiniuose tam tikrą laiką prekiauti ir teikti paslaugas konkurso dokumentuose nustatytose viešųjų vietų teritorijose (laikinose prekybos vietose).

7.11. Leidimas – dokumentas, suteikiantis teisę prekiauti ir teikti paslaugas viešosiose vietose.

8. Jeigu Lietuvos Respublikos teisės aktai nustato papildomus ar kitus prekybos viešosiose vietose reikalavimus, kitą kontrolės tvarką ar prekybinės veiklos subjektų atsakomybę, taikomos tų teisės aktų nuostatos.

9. Už leidimą prekiauti ar teikti paslaugas viešosiose vietose imama savivaldybės tarybos nustatyta vietinė rinkliava.

10. Verstis licencijuojama mažmenine prekyba gali tik asmenys, įsigiję šios veiklos licencijas teisės aktų nustatyta tvarka.

II SKYRIUS

TEISĖ PREKIAUTI IR TEIKTI PASLAUGAS VIEŠOSIOSE VIETOSE LAIKINUOSE STATINIUOSE

11. Teisė prekiauti ir teikti paslaugas viešosiose vietose laikinuose statiniuose nustatoma konkurso būdu.

12. Konkurso nuostatus tvirtina savivaldybės administracijos direktorius. Konkursai organizuojami ne trumpesniam kaip trejų metų ir ne ilgesniam kaip devynerių metų laikotarpiui.

13. Su konkurso laimėtoju (-jais) savivaldybės administracija sudaro sutartį. Kai laikina prekybos vieta yra laisvoje valstybinėje žemėje, prieš sutarties sudarymą konkurso laimėtojas, vadovaudamasis Nacionalinės žemės tarnybos prie Žemės ūkio ministerijos direktoriaus 2019 m. gegužės 15 d. įsakymu Nr. 1P-131-(1.3 E.) „Dėl Nacionalinės žemės tarnybos prie Žemės ūkio ministerijos direktoriaus 2018 m. gegužės 16 d. įsakymo Nr. 1P-238-(1.3 E.) „Dėl sutikimų statyti nesudėtingus statinius valstybinėje žemėje, kurioje nesuformuoti žemės sklypai, išdavimo taisyklių patvirtinimo“ pakeitimo“, turi gauti Nacionalinės žemės tarnybos prie žemės ūkio ministerijos Ignalinos ir Visagino teritorinio padalinio sutikimą statyti laikinus statinius.

III SKYRIUS

TEISĖ PREKIAUTI IR TEIKTI PASLAUGAS VIEŠOSIOSE VIETOSE TURINT LEIDIMĄ

14. Leidimas išduodamas ne ilgesniam kaip vienų metų laikotarpiui.

15. Leidimas nesuteikia teisės viešosiose vietose statyti laikinus statinius.

16. Prekybos ir paslaugų teikimo įrenginiai gali stovėti tik prekybos ir paslaugų teikimo metu.

17. Leidimą prekiauti ar teikti paslaugas savivaldybės tarybos nustatytose viešosiose vietose ne vėliau kaip per 7 darbo dienas nuo prašymo gavimo dienos išduoda ir jį panaikina vietos seniūnijos seniūnas ar jo įgaliotas pavaldus valstybės tarnautojas šio aprašo nustatyta tvarka. Gali būti išduodamas elektroninės ir neelektroninės formos leidimas prekiauti viešosiose vietose.

18. Kai teikiamas prašymas elektroninės formos leidimui gauti, prašymas pateikiamas elektroninėmis priemonėmis. Elektroninės formos leidimas yra išduodamas elektroninėmis priemonėmis. Kai, išduodant elektroninės formos leidimą ar atsisakius išduoti elektroninės formos leidimą pagal nustatytus reikalavimus direktoriaus paskirtas asmuo turi pateikti pareiškėjui dokumentus ar informaciją raštu, tokie dokumentai ar informacija gali būti pateikiami elektroninėmis priemonėmis. Elektroninės formos leidimas pasirašomas saugiu elektroniniu parašu, sukurtu saugia parašo formavimo įranga ir patvirtintu galiojančiu kvalifikuotu sertifikatu.

19. Kai dokumentai, teikiami su prašymu, yra neelektroninės formos ir yra teikiami elektroninėmis priemonėmis, gali būti pateikiamos tokių dokumentų skaitmeninės kopijos.

20. Leidimas išduodamas nuo vienos dienos iki vienų metų laikotarpiui (laikas nurodomas leidime), bet ne ilgiau kaip iki kalendorinių metų pabaigos. Renginių metu – renginio trukmės laikui. Leidimas galioja laikotarpį, už kurį mokama rinkliava.

21. Leidimo formą ir kitas su leidimų išdavimu susijusias dokumentų formas tvirtina savivaldybės administracijos direktorius.

22. Asmenys, norintys įsigyti leidimą, seniūnijai pateikia:

22.1. nustatytos formos prašymą;

22.2. įmonės įregistravimo pažymėjimo (juridiniai asmenys), verslo liudijimo arba individualios veiklos vykdymo pažymos ar kito dokumento, suteikiančio teisę vykdyti veiklą (pvz.: Lietuvos tautodailininkų sąjungos nario pažymėjimo, tautinio paveldo produkto sertifikato), kopiją;

22.3. Valstybinės maisto ir veterinarijos tarnybos išduotą maisto tvarkymo subjekto patvirtinimo pažymėjimo kopiją (jeigu prekybai jis yra privalomas);

22.4. mokėjimo kvitą, patvirtinantį, kad sumokėta vietinė rinkliava.

23. Pardavėjai ar paslaugų teikėjai, norintys gauti leidimą prekiauti ar teikti paslaugas renginių metu, pateikia šio aprašo 22.1–22.4 papunkčiuose nurodytus dokumentus ir renginio organizatoriaus sutikimą.

24. Už pateiktų dokumentų ir duomenų teisingumą atsako dokumentus leidimui gauti pateikęs asmuo.

25. Leidimai registruojami Leidimų išdavimo registracijos žurnale.

26. Leidimai neišduodami, jeigu pateikti ne visi reikalingi dokumentai, ir pareiškėjas nevykdo reikalavimo pateikti trūkstamus dokumentus.

27. Asmuo, pametęs ar kitaip praradęs leidimą ir norintis gauti jo dublikatą, kreipiasi į seniūniją. Dublikatas išduodamas nemokamai.

28. Leidimas panaikinamas:

28.1. kai išaiškėja, kad leidimo turėtojas nurodė klaidingus duomenis leidimui gauti;

28.2. kai gaunamas kontroliuojančių institucijų siūlymas naikinti leidimą už prekybos taisyklių, veterinarinių sanitarinių taisyklių, švaros ir tvarkymo taisyklių, atliekų tvarkymo taisyklių pažeidimus, finansinės drausmės pažeidimus ir kitus su vykdoma veikla susijusius pažeidimus.

29. Leidimo turėtojas negali jo perduoti kitiems asmenims.

IV SKYRIUS

REIKALAVIMAI PARDAVĖJAMS AR PASLAUGŲ TEIKĖJAMS, NORINTIEMS PREKIAUTI AR TEIKTI PASLAUGAS

30. Pardavėjas ar paslaugų teikėjas prekybos ar paslaugos teikimo vietoje privalo turėti:

30.1. leidimo originalą, o jeigu leidimas išduotas elektroniniu būdu – atspausdintą leidimą;

30.2. įmonės įregistravimo pažymėjimo ar juridinių asmenų registro išrašo kopiją, verslo liudijimą arba individualios veiklos vykdymo pažymą arba atitinkamų institucijų išduoto dokumento, patvirtinančio veiklos teisėtumą, kopiją, kai asmenų, norinčių prekiauti ar teikti paslaugas, veiklą reglamentuoja kiti teisės aktai;

30.3. prekių įsigijimą ir prekių kokybę patvirtinančius dokumentus.

31. Pardavėjai ar paslaugų teikėjai privalo:

31.1. laikytis darbo saugos, priešgaisrinės apsaugos, higienos rekalavimų;

31.2. užtikrinti parduodamų maisto produktų atitiktį teisės aktų nustatytiems ženklinimo reikalavimams, pateikti pirkėjui tik saugius ir kokybiškus produktus;

31.3. dėvėti tvarkingą ir švarią aprangą, segėti kortelę, kurioje nurodytas prekiautojo vardas, pavardė, jei prekiautojas – fizinis asmuo, ir juridinio asmens pavadinimas, kodas, buveinė, vardas, pavardė, jei prekiautojas – juridinis asmuo;

31.4. naudoti svarsčius, svarstykles ir kitus matavimo, svėrimo prietaisus su galiojančiu patikros žymeniu;

31.5. garantuoti kultūringą pirkėjų ar paslaugos naudotojų aptarnavimą;

31.6. tvarkyti paskirtą prekybos vietą, neteršti jos atliekomis ir šiukšlėmis.

32. Pardavėjai, prekiaujantys savos gamybos žemės ūkio ir maisto produktais, be leidimo originalo, prekybos vietoje privalo turėti asmens medicininę knygelę (sveikatos pasą) ir vieną iš šių dokumentų:

32.1. ūkininkai – ūkininko ūkio pažymėjimą arba žemės ūkio valdos registravimo pažymėjimą;

32.2. bitininkai, prekiaujantys bitininkystės produktais – bityno pasą, išduotą teisės aktų nustatyta tvarka, arba pažymą apie bičių šeimų registravimą Ūkinių gyvūnų registre, jeigu prekiauja savos gamybos medumi;

32.3. sodininkai, prekiaujantys savo užaugintais vaisiais, uogomis, daržovėmis – nustatytos formos sodininkų bendrijos nario pažymėjimą;

32.4. prekiaujantieji tautinio paveldo produktais – tautinio paveldo produkto sertifikatą, išduotą teisės aktų nustatyta tvarka;

32.5. prekiaujantieji žuvininkystės produktais – įmonės vadovo ar jo įgalioto asmens patvirtintą įmonės registravimo pažymėjimo arba verslo liudijimo kopiją;

32.6. prekiaujantieji ekologiškais žemės ūkio ir maisto produktais – prekybos-ekologinės gamybos ūkio sertifikatą, išduotą teisės aktų nustatyta tvarka.

33. Pardavėjai, prekiaujantys savos gamybos žemės ūkio ir maisto produktais, privalo laikytis reikalavimų gyvūniniams ir negyvūniniams maisto produktams, nustatytų Prekybos savos gamybos žemės ūkio ir maisto produktais viešosiose vietose rekomendacijų apraše, patvirtintame Lietuvos Respublikos žemės ūkio ministro 2009 m. gegužės 15 d. įsakymu Nr. DV-3D-357.

34. Pardavėjui ar paslaugos teikėjui draudžiama:

34.1. parduoti prekes, kurių mažmeninė prekyba uždrausta Lietuvos Respublikos įstatymų ir kitų teisės aktų;

34.2. parduoti prekes, kurių tinkamumo naudoti terminas pasibaigęs;

34.3. prekiauti prekėmis, savos gamybos žemės ūkio ir maisto produktais ar teikti paslaugas, jeigu jos neatitinka Lietuvos Respublikos įstatymuose, kituose teisės aktuose nustatytų reikalavimų;

34.4. prekiauti nuo dėžių, turėklų, atramų, grindinio ir kt.;

34.5. prekiauti ar teikti paslaugas kitose nei leidime nurodytose vietose.

35. Pardavėjas ar paslaugų teikėjas privalo laikytis Lietuvos Respublikos įstatymų, Vyriausybės nutarimų ir kitų teisės aktų, reglamentuojančių prekybą ir paslaugų teikimą.

36. Prekybos ir paslaugų teikimo vietoje naudojami įrenginiai turi būti visiškai sukomplektuoti, švarūs, tvarkingi, nesurūdiję.

37. Paslaugas teikiantys asmenys atsako už įrenginių ir teikiamų paslaugų saugumą.

38. Pasibaigus leidimo galiojimo laikui prekiauti ar teikti paslaugas laikinajame statinyje, pardavėjas ar paslaugų teikėjas per 14 dienų privalo laikinąjį statinį nukelti, sutvarkyti statinio vietą, savo lėšomis atstatyti sugadintą dangą. Nenukėlus statinio ir nesutvarkius statinio buvimo vietos, pardavėjas ar paslaugų teikėjas ne ginčo tvarka padengia seniūnijos patirtas išlaidas sutvarkant statinio vietą.

V SKYRIUS

BAIGIAMOSIOS NUOSTATOS

39. Šio aprašo laikymąsi kontroliuoja savivaldybės administracija, jos struktūriniai padaliniai – seniūnijos, policijos komisariatas ir kitos valstybės bei savivaldybės institucijos, kurioms teisės aktų nustatyta tvarka suteikti įgaliojimai.

40. Asmenys, pažeidę šį aprašą, atsako Lietuvos Respublikos įstatymų nustatyta tvarka.

41. Apraše neaptarti klausimai sprendžiami Lietuvos Respublikos teisės aktų nustatyta tvarka.

42. Aprašas keičiamas ir pripažįstamas netekusiu galios savivaldybės tarybos sprendimu.

_______________________